Celkovo sa v rámci tejto kapitoly z rozpočtu na rok 2015 vyplatilo 2 666,9 milióna EUR, z ktorých 2 343 miliónov EUR pochádzalo zo schválených rozpočtových prostriedkov a 323,8 milióna z pripísaných príjmov. Uvedené pripísané príjmy boli použité na výdavky v odvetví ovocia a zeleniny a v odvetví mlieka a mliečnych výrobkov (Poznámka: Podrobnosti pozri v bodoch 4.1.3 a 4.1.6.). Rozpočtové prostriedky vo výške 54,9 milióna EUR boli prevedené do iných častí rozpočtu EPZF. Zostatok pripísaných príjmov vo výške 199,8 milióna EUR vybraných v roku 2015 bol prenesený do roku 2016. V prípade položiek, kde potreby prekročili rozpočtové prostriedky, boli dodatočné výdavky pokryté presunmi z iných rozpočtových položiek. Rovnako v prípade trhových opatrení, pri ktorých sa rozpočtové prostriedky nedočerpali, boli disponibilné rozpočtové prostriedky presunuté do iných položiek rozpočtu, aby sa podľa potreby pokryli dodatočné výdavky.

Nedostatočné čerpanie vo výške 63,2 milióna EUR v porovnaní s odhadovanými rozpočtovými potrebami na rok 2015, pokiaľ ide o vnútroštátne podporné programy, bolo spôsobené nižšími výdavkami vynaloženými niektorými členskými štátmi na propagačné a investičné zložky ich vnútroštátnych vinárskych programov v porovnaní s ich príslušnými rozpočtovými stropmi naplánovanými v rozpočte na tieto programy na rok 2015.

1.1.1.Podpora (opatrenia na propagáciu)

Pokiaľ ide o platby členských štátov na propagačné opatrenia, nadmerné čerpanie rozpočtových prostriedkov vo výške 2,3 milióna EUR v porovnaní s predpokladanými potrebami v rozpočte na rok 2015 bolo spôsobené vyššími výdavkami niektorých členských štátov na ich propagačné programy schválené Komisiou v porovnaní s výdavkami naplánovanými v rozpočte na tieto programy na rok 2015.

Pokiaľ ide o priame platby Európskej únie, Komisia na ne zaviazala rozpočtové prostriedky vo výške približne 1,2 milióna EUR, ktorá sa takmer rovnala sume plánovanej v rozpočte na rok 2015 na tieto platby.

4.1.6.Mlieko a mliečne výrobky

V rozpočte na rok 2015 boli vyčlenené celkové disponibilné rozpočtové prostriedky vo výške 131,4 milióna EUR s cieľom pokryť potreby všetkých opatrení v tomto sektore. Rozpočtový orgán schválil rozpočtové prostriedky vo výške 77,1 milióna EUR, pričom zohľadnil odhadované príjmy pripísané tomuto rozpočtovému článku, ktoré predstavovali 54,3 milióna EUR. Výdavky vynaložené členskými štátmi v roku 2015 dosiahli výšku 119,6 milióna EUR. Všetky režimy financované na základe tohto článku boli nedostatočne realizované v porovnaní s celkovými odhadovanými potrebami predpokladanými v rozpočte na rok 2015. Zostatok nepoužitých pripísaných príjmov vo výške 52,7 milióna EUR sa preniesol do rozpočtového roka 2016 na pokrytie potrieb v uvedenom roku (Poznámka: V pracovnom dokumente útvarov Komisie sa uvádzajú podrobnosti o tomto bode).

4.1.7.Bravčové mäso, vajcia a hydina, včelárstvo a ostatné produkty živočíšneho pôvodu

V rozpočte na rok 2015 boli vyčlenené celkové disponibilné rozpočtové prostriedky vo výške 40,8 milióna EUR s cieľom pokryť potreby všetkých opatrení v tomto sektore. Výdavky vynaložené členskými štátmi v roku 2015 predstavovali 44,2 milióna EUR a boli financované zo schválených rozpočtových prostriedkov vo výške 40,8 milióna EUR, ako aj z presunov rozpočtových prostriedkov vo výške 3,4 milióna EUR z iných oblastí rozpočtu na rok 2015 (Poznámka: V pracovnom dokumente útvarov Komisie sa uvádzajú podrobnosti o tomto bode).

4.2.Kapitola 05 03: Priama pomoc

Celkovo sa v rámci tejto kapitoly z rozpočtu na rok 2015 vyplatilo 42 168 miliónov EUR, z ktorých 40 561,4 milióna EUR pochádzalo zo schválených rozpočtových prostriedkov a 752,7 milióna z pripísaných príjmov. Uvedené pripísané príjmy boli použité na výdavky vynaložené na režim jednotnej platby (Poznámka: Podrobnejšie informácie sú uvedené v bode 4.2.1). Nepoužité schválené rozpočtové prostriedky dosiahli výšku 347,2 milióna EUR, ako o tom svedčí rozdiel medzi schválenými rozpočtovými prostriedkami (vo výške 40 561,4 milióna EUR) použitými na refundáciu členských štátov a počiatočnými schválenými rozpočtovými prostriedkami (vo výške 40 908,6 milióna EUR) zahrnutými do rozpočtu na rok 2015. Tieto nevyužité schválené rozpočtové prostriedky boli posilnené presunom schválených rozpočtových prostriedkov vo výške 85,8 milióna EUR z iných častí rozpočtu EPZF, čo umožnilo obnoviť nepoužitú sumu z rezervy na krízové situácie vo výške 433 miliónov EUR, ktorá bola vytvorená z navrhovanej finančnej disciplíny v roku 2015 a ktorá bola presunutá do rozpočtového článku 05 03 09, aby sa suma skutočne uplatnenej finančnej disciplíny vo výške 409,8 milióna EUR mohla preniesť do roku 2016 na jej refundáciu dotknutým členským štátom. Zostatok pripísaných príjmov vo výške 696,6 milióna EUR vybraných v roku 2015 bol prenesený do roku 2016. V prípade položiek, pri ktorých potreby prekročili schválené rozpočtové prostriedky, boli dodatočné výdavky pokryté presunmi schválených rozpočtových prostriedkov z iných rozpočtových položiek alebo pripísaných príjmov. Rovnako v prípade priamych platieb, pri ktorých sa rozpočtové prostriedky nedočerpali, boli výsledné disponibilné rozpočtové prostriedky presunuté do iných položiek rozpočtu, aby sa podľa potreby pokryli dodatočné výdavky.

4.2.1.Článok 05 03 01: Oddelená priama pomoc

Hlavné režimy financované z prostriedkov na základe tohto článku sú režim jednotnej platby, režim jednotnej platby na plochu a oddelená osobitná podpora podľa článku 68 nariadenia Rady (ES) č. 73/2009. Všetky schémy pomoci v tomto článku sú vyplácané nezávisle od výroby, ale za určitých podmienok, akou je napr. dodržiavanie krížového plnenia. Rozpočtové potreby na rok 2015, pokiaľ ide o oddelenú priamu pomoc, dosiahli výšku 38 642 miliónov EUR, na ktoré rozpočtový orgán schválil rozpočtové prostriedky vo výške 37 397 miliónov EUR po zohľadnení pripísaných príjmov pre tento sektor vo výške 1 245 miliónov EUR. Výdavky vynaložené členskými štátmi na všetky režimy v tomto článku predstavovali 38 293,5 milióna EUR, čím prekročili schválené rozpočtové prostriedky na rok 2015 dosahujúce výšku 37 397 miliónov EUR o 896,5 milióna EUR. Týchto 896,5 milióna EUR deklarovaných výdavkov bolo čiastočne pokrytých presunmi z iných rozpočtových položiek vo výške 143,8 milióna EUR a čiastočne z pripísaných príjmov vo výške 752,7 milióna EUR. (Poznámka: V pracovnom dokumente útvarov Komisie sa uvádzajú podrobnosti o tomto bode).

4.2.2.Článok 05 03 02: Ostatná priama pomoc

Rozpočtové prostriedky v tomto článku pokrývajú výdavky na iné druhy priamej pomoci, pri ktorých sa členské štáty rozhodli vo viacerých odvetviach ponechať určitú väzbu medzi vyplácaním tejto pomoci a výrobou za veľmi dobre vymedzených podmienok a v rámci jasných limitov, s cieľom zabrániť zastaveniu tejto výroby. V rámci tohto článku sa financuje trinásť mechanizmov.

Podľa odhadu Komisie boli v roku 2015 na tieto mechanizmy potrebné rozpočtové prostriedky vo výške 3 078,4 milióna EUR. Členské štáty vynaložili výdavky vo výške 3 020,5 milióna EUR (Poznámka: V pracovnom dokumente útvarov Komisie sa uvádzajú podrobnosti o tomto bode).

4.2.3.Článok 05 03 09: Refundácia priamej pomoci vo vzťahu k finančnej disciplíne

Tomuto článku rozpočtový orgán nepridelil žiadne rozpočtové prostriedky. Tento článok bol stanovený po prvý raz v rozpočtovom roku 2014, aby sa uľahčil výber neviazaných schválených rozpočtových prostriedkov týkajúcich sa len rozpočtového roku 2014 doplnených o rozpočtové prostriedky nevyužitej rezervy pre prípad krízy, s cieľom preniesť ich do ďalšieho rozpočtového roka 2015 a financovať refundáciu finančnej disciplíny uplatnenej na priame platby za kalendárny rok 2014 .

Zo sumy 868,2 milióna EUR zodpovedajúcej finančnej disciplíne uplatnenej v rozpočtovom roku 2014, ktorá bola prenesená do rozpočtu na rok 2015 na refundáciu, členské štáty uhradili sumu 854 miliónov EUR. Rozdiel vo výške 14,2 milióna EUR ide späť do rozpočtu na rok 2015 na jeho vrátenie do členských štátov cez prvý opravný rozpočet nasledujúceho rozpočtového roka (Poznámka: V pracovnom dokumente útvarov Komisie sa uvádzajú podrobnosti o tomto bode. Pozri tiež bod 4.2.4 ďalej).

4.2.4.Článok 05 03 10: Rezerva na krízové situácie v oblasti poľnohospodárstva

Rozpočtové prostriedky tohto článku sú určené na pokrytie výdavkov na opatrenia, ktoré sa musia prijať na riešenie veľkých kríz postihujúcich poľnohospodársku výrobu alebo distribúciu. Rezerva sa má stanoviť znížením priamej pomoci na začiatku každého roka prostredníctvom mechanizmu finančnej disciplíny v súlade s článkami 25 a 26 nariadenia (EÚ) č. 1306/2013, ako aj článkom 8 nariadenia (EÚ) č. 1307/2013. Táto rezerva nesmie presiahnuť maximálnu ročnú sumu 400 miliónov EUR (v cenách roku 2011). Pokiaľ ide o rozpočtový rok 2015, ekvivalentná suma rezervy na krízové situácie v súčasných cenách predstavovala 433 miliónov EUR. Rezerva vo finančnom roku 2015 sa nevyužila.